คลังดันธปท.ปล่อยซอฟท์โลนต้นปีหน้า
"ธีระชัย" รับลูก ธปท. ออก พ.ร.ก.ปล่อยกู้ซอฟท์โลนช่วยผู้ประกอบเอสเอ็มที่ได้รับผลกระทบจากน้ำท่วม
20 ธ.ค. 2554

"ธีระชัย" รับลูก ธปท. ออก พ.ร.ก.ปล่อยกู้ซอฟโลนช่วยผู้ประกอบเอสเอ็มที่ได้รับผลกระทบจากน้ำท่วม
นายธีระชัย ภูวนาถนรานุบาล รมว.คลัง กล่าวว่า เห็นด้วยกับแนวทางของนายประสาร ไตรรัตน์วรกุล ผู้ว่าการ ธนาคารแห่งประเทศไทย (ธปท.) ที่จะให้รัฐบาลออกกฎหมายพิเศษเป็นพระราชกำหนด (พ.ร.ก.) ให้ ธปท. ปล่อยสินเชื่ออัตราดอกเบี้ยต่ำ (ซอฟท์โลน) ให้กับสถาบันการเงิน เพื่อไปปล่อยกู้ช่วยเหลือผู้ประกอบการเอสเอ็มอี ที่ได้รับผลกระทบจากน้ำท่วม
รมว.คลัง กล่าวว่า รายละเอียดทั้งหมดจะสรุปและดำเนินการได้ในต้นเดือน ม.ค. 2555 ว่า จะมีวงเงินเป็นเท่าไร และระยะเวลาการปล่อยกู้จะยาวนานขนาดไหน ซึ่งคิดว่า จะต้องเป็นวงเงินที่จำกัดแน่นอน และเป็นการปล่อยกู้ในระยะเวลาสั่นๆ เท่านั้น
นอกจากนี้ ยังต้องมีความชัดเจนว่า การออก พ.ร.ก. นี้ จะต้องเป็นกรณีพิเศษจริงๆ จะไม่มีการทำบ่อยๆ ตามมาในภายหลังอีก เพื่อไม่ให้กระทบกับการบริหารนโยบายการเงินและสภาพคล่องของ ธปท.
รมว.คลัง กล่าวว่า ที่ผ่านมาคณะรัฐมนตรี (ครม.) ได้อนุมัติเห็นชอบมาตรการสินเชื่อต่ำให้สถาบันการเงินของรัฐและเอกชน ปล่อยกู้ช่วยเหลือผู้ประกอบการที่ได้รับผลกระทบจากปัญหาน้ำท่วมเป็นวงเงิน 3.25 แสนล้านบาท ซึ่งคาดว่าจะต้องให้สถาบันการเงินต่างปล่อยกู้ในส่วนนี้ไปได้ระดับหนึ่งก่อน ถึงจะให้ปล่อยกู้เงินซอฟโลนจาก ธปท. เพราะไม่เช่นนั้นจะไม่มีใครกู้จากวงเงิน 3.25 แสนล้านบาท เพราะอัตราดอกเบี้ยแพงกว่า
นายธีระชัย กล่าวว่า คลังพิจารณาจะผ่อนปรนภาษีน้ำเข้าให้บริษัท โตชิบา นำเข้าสินค้าเพื่อมาขายทดแทนที่ผลิตไม่ได้ภายในประเทศ เหมือนกับที่ก่อนหน้านี้รัฐบาลได้ผ่อนปรนให้กับการน้ำเข้ารถยนต์โดยไม่ต้องเสียภาษีนำเข้า เพื่อมาขายแทนจากที่ผลิตไม่ได้ในประเทศ